ཞེས་རྟོགས་བརྗོད་ཨུན་ཆེན་དར་མའི་སྒྲ་དབྱངས་ཞེས་བྱ་བ་འདི་ཡང་༧གཡུང་དྲུང་བོན་གྱི་ཐུན་མོང་མ་ཡིན་པའི་མདོ་སྔགས་སེམས་གསུམ་དང་ཐུན་མོང་རིག་གནས་ལོ་རྒྱུས་བཅས་ཀྱིས་བསྡུས་པའི་སྡེ་སྣོད་ཀུན་ལ་གཞན་དྲིང་མི་འཇོག་པ།མཁྱེན་རྩལ་ཕུལ་དུ་སོན་པའི་སྨྲ་བའི་ཁྱུ་མཆོག་ཆེན་མོ་ངེས་པ་དོན་གྱི་མཁས་དབང་དམ་པ།ཁོ་བོ་ཅག་གི་སློབ་དཔོན་ཆེན་མོ་བཀའ་དྲིན་གཞལ་མཐའ་མེད་པ་༧རྗེ་བོན་བརྒྱ་ཐམས་ཅད་མཁྱེན་ཅིང་གཟིགས་པ་ཆེན་མོ།མཚན་བརྗོད་པར་དཀའ་བ་དོན་གྱི་སླད་དུ་སྨོས་ན་༧དགེ་ལེགས་ལྷུན་གྲུབ་རྒྱ་མཚོའམ་ངག་དབང་དབྱངས་ལྡན་དགྱེས་པའི་བློ་གྲོས་དཔལ་བཟང་པོ་གང་གི་དགུང་གྲངས་བརྒྱད་ཅུའི་གྱ་སྟོན་གྱི་མཛད་སྒོ་ལ་དམིགས་ཏེ།སྤྱིར་གང་གི་རྟོག་བརྗོད་རྒྱ་མཚོ་ལྟ་བུ་བློ་གྲོས་ཀྱི་རྩལ་ཤུགས་རབ་ཏུ་དབུལ་ཞིང་ཕོངས་པ་བདག་ལྟ་བུས་བརྗོད་པར་མི་ནུས་མོད།འོན་ཏང་རིང་ནས་དགེ་བའི་ཚོགས་བསགས་ཀྱི་མཐུ་དང་།དཔལ་ལྡན་བླ་མས་རྗེས་སུ་བཟུང་བའི་བཀའ་དྲིན་སྙིང་ལ་བསམ་སྟེ།གང་གི་གསང་གསུམ་བསམ་མི་ཁྱབ་པའི་ཆ་ཤས་ཙམ་ཞིག་ཚིག་གི་ཕྲེང་བའི་ལམ་ནས་མཆོད་སྤྲིན་གྱི་དོད་ཙམ་དུ།༧ཞྭ་དཀར་བསྟན་པའི་གཙུག་རྒྱན་༧དཔལ་ལྡན་སྨན་རིའི་མཁན་སློབ་ཉི་ཟླ་ཟུང་གི་སྐྱབས་འོག་ཏུ་ཐོས་བསམ་གྱི་འཚོ་བ་ཡུན་རིང་དུ་བསྟེན་པའི་སྐལ་ལྡན་བསོད་ནམས་ཅན་ཁོ་བོ་མདོ་སྨད་གེ་སར་ཕྲོམ་གྱི་རྒྱལ་ཁམས་མཚོ་ཆེན་ཁྲི་གཤོག་རྒྱལ་མོའི་ལྷོ་ངོས་སུ་དལ་རྟེན་རྙེད་པ།དྲིན་ཆེན་མཁན་སློབ་སོགས་ལ་མི་ཕྱེད་དད་གུས་ཀྱི་ལང་ཚོ་ཅན་ཕྲན་མར་ནང་གཡུང་དྲུང་བསྟན་འཛིན་རྒྱ་མཚོའམ་བརྡ་སྤྲོད་མིང་གཞན་དུ་དབྱངས་ཅན་མི་ཕམ་དགྱེས་པའི་བློ་ལྡན།ཡོངས་གྲགས་སུ་ཁྲི་གཡུང་དྲུང་དུ་འབོད་པའི་སྤྲང་འཁྱམས་པ་དེས་ཡུལ་ཆེན་མོ་མ་ཧཱ་བྷ་ར་ཏཱའི་བྱང་ཕྱོགས་ན་ལྷམ་མེར་བརྗིད་པའི་༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་འབྱུང་ལྡན་སུམ་བརྒྱ་དང་གཅིག་གི་ཉག་མ་སུམ་ཅུ་པ་སྟེ།བོད་རབ་བྱུང་བཅུ་བདུན་པའི་བགྲང་བྱ་ཉེར་བདུན་པ་ཆུ་སྦྲུལ་ལོའི་ཕྱི་ལོ་༢༠༡༣།༡༡།༡༥དགུན་ཟླ་ར་བའི་དཀར་ཕྱོགས་རྒྱལ་བ་གསུམ་པར་མཇུག་གྲུབ་པར་བགྱིས་ཁུལ་ཙམ་འདིས་ཀྱང་རིས་མེད་ཀྱི་སྐྱེ་འགྲོ་སྲོག་གིས་བསྡུས་པ་ཀུན་ལ་མགོན་པོ་གང་གི་ཐུགས་རྗེའི་ལྕགས་ཀྱུས་ཉེར་བར་བཟུང་ཏེ་ཐར་བ་བདེ་ཆེན་གྱི་དཔལ་ལ་འགོད་ཅིང་ཕན་བདེའི་དགའ་སྟོན་གྱི་སྣང་བ་ཟད་མེད་དུ་འཕེལ་བའི་རྒྱུར་གྱུར་ཅིག།ཐ་ཚན་མུ་ཙུག་སྨར་རོ།།།།